**Υποέργο 05:**

**043: ΣΥΝΤΟΜΗ ΠΕΡΙΓΡΑΦΗ ΣΥΝΟΛΙΚΗΣ ΠΡΟΟΔΟΥ ΦΥΣΙΚΟΥ ΑΝΤΙΚΕΙΜΕΝΟΥ ΜΕΧΡΙ ΚΑΙ ΤΗΝ ΠΕΡΙΟΔΟ ΑΝΑΦΟΡΑΣ**

Από την έναρξη του έργου και μέχρι το τέλος της περιόδου αναφοράς 30-6-2015, ολοκληρώθηκαν τα ΠΕ 1 έως και ΠΕ 5, ενώ μπαίνουν στο τελικό στάδιο τα ΠΕ 6 & ΠΕ 7.

Αναλυτικότερα:

**1)** Το **ΠΕ - 1 «Βιβλιογραφική-Αρθρογραφική ανασκόπηση του προβλήματος της οσφυαλγίας»,** διήρκησε9 μήνες (από 1/10/12 έως 30/6/13) και περιελάμβανεεκτεταμένη και συστηματική ανασκόπηση της αρθρογραφίας-βιβλιογραφίας που αφορά το πρόβλημα της οσφυαλγίας στον διεθνή καθώς και στον Ελλαδικό χώρο. Κατά την διαδικασία αυτή έγινε ταξινόμηση όλων των επιδημιολογικών στοιχείων που σχετίζονται με την οσφυαλγία π.χ. επιπολασμός (στιγμιαίος, ετήσιος, μηνιαίος), επίπτωση, δυσλειτουργία λόγω οσφυαλγίας, καθώς και των σχετικών ιατρογενών παραγόντων (π.χ. επίσκεψη σε ιατρό /άλλον επαγγελματία υγείας, διαγνωστικές εξετάσεις, φαρμακευτική αγωγή, κλινοστατισμός κτλ.). Με την προσέγγιση αυτή έγινε μια σύγκριση του προβλήματος της οσφυαλγίας μεταξύ διεθνούς και ελληνικής βιβλιογραφίας, ταξινομήθηκαν τα σχετικά με τον ελλαδικό χώρο επιδημιολογικά στοιχεία και αναγνωρίστηκαν τα πιο σημαντικά στοιχεία και παράγοντες που απουσιάζουν από τις μέχρι τώρα Ελληνικές καταγραφές (π.χ. επίπτωση /επιπολασμός οσφυαλγίας μεταξύ αγροτικών και αστικών περιοχών, διαφοροποίηση ανάλογα με ετήσιο εισόδημα, είδος επαγγέλματος κ.α.).

Τα συμπεράσματα συνοψίζονται ως εξής: Η έκταση της οσφυαλγίας ποικίλλει και οι ασθενείς προσφεύγουν σε διάφορα μέσα και μεθόδους αντιμετώπισης, ενώ υπάρχει μεγάλη διασπορά στη μεθοδολογία και στη φιλοσοφία προσέγγισης των ασθενών. Το ποσοστό των ατόμων που πλήττονται από οσφυαλγία είναι υψηλό και στις αναπτυγμένες αλλά και στις αναπτυσσόμενες χώρες για διαφορετικούς λόγους. Υπάρχουν και εντοπίστηκαν μια σειρά από παράγοντες που ευθύνονται για την εμφάνιση της οσφυαλγίας αλλά και για τη χρονιότητα της νόσου. Τεκμηριώνεται ότι το πρόβλημα της οσφυαλγίας ταλαιπωρεί σε σημαντικό βαθμό τον ελληνικό πληθυσμό τα τελευταία χρόνια, με τις υπηρεσίες της δημόσιας υγείας να μην ανταποκρίνονται ικανοποιητικά στις ανάγκες των ασθενών. Η Ελλάδα υστερεί στον τομέα της σχετικής με την οσφυαλγία έρευνας και η κατηγοριοποίηση και αντιμετώπισή της απαιτεί ενδελεχή μελέτη.

**2) Το δεύτερο ΠΕ «Σχεδιασμός επιδημιολογικής μελέτης για την οσφυαλγία στην Ελλάδα»** διήρκησε 6 μήνες (από 1/1/13 – 30/6/13) και στην περίοδο αυτή έλαβε χώραο σχεδιασμός ενός εύχρηστου και ακριβούς ερωτηματολογίου καταγραφής του προβλήματος της οσφυαλγίας το οποίο θα δώσει ιδιαίτερη έμφαση στα επιδημιολογικά εκείνα στοιχεία τα οποία φαίνεται ότι είναι σημαντικά /κυριαρχούν στον διεθνή χώρο και συνάμα απουσιάζουν από τον Ελληνικό χώρο, έτσι ώστε με την χρήση του να εξασφαλιστεί η αξιοπιστία, η εξωτερική εγκυρότητα και να μπορεί να συγκριθεί με αντίστοιχα του εξωτερικού.

**Συμπερασματικά,** η επιδημιολογική φόρμα αξιολόγησης που σχεδιάστηκε, δημιουργήθηκε για να καλύψει όλους τους παράγοντες που μπορεί να οφείλεται ή να επηρεάζεται η οσφυαλγία, καθώς και να περιγράψει αναλυτικά και με ακρίβεια τα συμπτώματα και την γενικότερη εικόνα των Ελλήνων πασχόντων. Εντέλει, η φόρμα αυτή αποτελούνταν από:

* 11 ερωτήσεις που αφορούσαν προσωπικά και δημογραφικά στοιχεία
* 18 ερωτήσεις που αφορούσαν το ιστορικό & την κλινική συμπτωματολογία του ασθενούς,
* 4 σε σύνολο διεθνή ερωτηματολόγια σχετικά με την ανικανότητα, την ψυχοκοινωνική κατάσταση, την ποιότητα ζωής & ορισμένους προγνωστικούς δείκτες για την οσφυαλγία. Τα ερωτηματολόγια που τελικά επιλέχτηκαν ήταν μεταφρασμένα και διασκευασμένα στα ελληνικά και χρησιμοποιήθηκαν σε αυτή την μελέτη γιατί είναι απλά, κατανοητά, μικρά, έγκυρα και αξιόπιστα Συγκεκριμένα, χρησιμοποιήθηκαν τα εξής:
  1. The Keele Start Back Screening Tool: κατατάσσει τους ασθενείς με 9 ερωτήσεις ανάλογα με τον κίνδυνο χαμηλής πρόγνωσης οσφυαλγίας
  2. Roland-Morris Disability Index: αποτελεί συγκριμένο για την οσφυαλγία (disease-specific measure), το οποίο μετρά την σωματική ανικανότητα του ατόμου με 24 ερωτήσεις. Όσο μεγαλύτερο είναι το σκορ τόσο μεγαλύτερη είναι η ανικανότητα.
  3. HAD (Hospital Anxiety and Depression Scale): μετρά την ανησυχία και την κατάθλιψη με 14 ερωτήσεις, 7 για την κατάθλιψη και 7 για την ανησυχία
  4. SF-12 Health Survey: μετρά τη γενική υγεία με 12 ερωτήσεις, 6 που αναφέρονται που αφορούν τη σωματική υγεία και άλλες 6 που αναφέρονται στην ψυχική.

Η τελική φόρμα αξιολόγησης με τη μορφή ερωτηματολόγιου επιδημιολογικού τύπου, όπως τελικά διαμορφώθηκε επισυνάπτεται στο παράρτημα.

Επισημαίνεται ότι κατά την διαμόρφωση των ερωτήσεων της φόρμας, διεξάχθηκε μικρή πιλοτική μελέτη με 10 άτομα που έπασχαν από οσφυαλγία και με διαφορετικό επίπεδο μόρφωσης ο καθένας. Τους ζητήθηκε να συμπληρώσουν το ερωτηματολόγιο και να σημειώσουν (προφορικά και γραπτά), σημεία & ερωτήσεις που δεν ήταν κατανοητά για αυτούς. Κατόπιν διενέργειας της πιλοτικής μελέτης, δεν βρέθηκε σχεδόν κανένα σημείο σύγχυσης ή μη κατανόησης. Επομένως, ολοκληρώθηκε η τελική έκδοση του ερωτηματολογίου.

**3) Το ΠΕ - 3** **«Επιδημιολογική μελέτη της Οσφυαλγίας στην Ελλάδα», είχε 9μηνη διάρκεια από 1-4-2014 έως το τέλος του έτους.** Συγκεντρώθηκαν στοιχεία από 471 ερωτηματολόγια, από τα συνολικά 3126 άτομα γενικού πληθυσμού που ρωτήθηκαν από αστικές και ημιαστικές περιοχές στη Δυτική Ελλάδα, την Πελοπόννησο, την Ήπειρο, τα Επτάνησα, τη Στερεά Ελλάδα και την Αττική. Φάνηκε ότι ο επιπολασμός της οσφυαλγίας ήταν σε ποσοστό περίπου 15%, το οποίο είναι σε συμφωνία με τα διεθνή αντίστοιχα δεδομένα. Ο στόχος για μια λεπτομερειακή σκιαγράφηση της κατανομής των κλινικών και κοινωνικο-πολιτισμικών χαρακτηριστικών Ελλήνων πασχόντων επετεύχθη. Έγινε παράθεση της φόρμας αξιολόγησης που χρησιμοποιήθηκε, καθώς και των αποτελεσμάτων που αφορούν την κατανομή των κλινικών και κοινωνικο-πολιτισμικών χαρακτηριστικών που εξετάστηκαν στο δείγμα των Ελλήνων ασθενών.

Κατά την περίοδο του Τρίτου ΠΕ, έγινε η παρουσίαση αποτελεσμάτων της μέχρι τώρα πορείας της έρευνας με τη μορφή 2 αναρτημένων ανακοινώσεων στο Ετήσιο Πανελλήνιο Συνέδριο Φυσικοθεραπείας και μιας ανακοίνωσης σε διεθνές συνέδριο ορθοπαιδικής στην Κων/πολη.

* Μπίλλη Ε, Φουσέκης Κ, Γιόφτσος Γ, Λαμπροπούλου Σ, Τρίγκας Π, Καπρέλη Ε, Παπανδρέου Μ, Oldham JA, ***Τσέπης Η***. «Η οσφυαλγία στον Ελληνικό πληθυσμό: Ποιότητα ζωής, ανικανότητα και ψυχοκοινωνικό προφίλ», 23ο Ετήσιο Πανελλήνιο Επιστημονικό Συνέδριο Φυσικοθεραπείας (του ΠΣΦ) «Εφαρμοσμένη Μυοσκελετική Φυσικοθεραπεία. Επιστημονική τεκμηρίωση ή Προσωπική Άποψη;», Αθήνα 22-24 Νοεμβρίου 2013.
* Μπίλλη Ε, Κουτσογιάννης Κ, Μουτζούρη Μ, Ματζάρογλου Χ, Σταθόπουλος I, Σπανός Σ, Στριμπάκος Ν, McCarthy C, ***Τσέπης Η***. «Η οσφυαλγία στον Ελληνικό πληθυσμό: Ανάλυση σωματικών και κοινωνικο-δημογραφικών στοιχείων», 23ο Ετήσιο Πανελλήνιο Επιστημονικό Συνέδριο Φυσικοθεραπείας (του ΠΣΦ) «Εφαρμοσμένη Μυοσκελετική Φυσικοθεραπεία. Επιστημονική τεκμηρίωση ή Προσωπική Άποψη;», Αθήνα (22-24 Νοεμβρίου 2013).
* Billis E, Koutsogiannis C, Fousekis K, Gioftsos G, Gliatis J, Lambropoulou S, Oldham JA,***Tsepis E.*** Low back pain amongst the Greek general population. An analysis according to physical and sociodemographic characteristics. 14th EFORT Congress, Instabul, Turkey 5-8 June 2013.

Επίσης το μέλος της ΚΕΟ Κων/νος Φουσέκης παρακολούθησε το Ευρωπαϊκό Συνέδριο Εμβιομηχανικής τον Αύγουστο, όπου σημαντικό μέρος των εργασιών επικεντρώθηκαν στην οσφυϊκή μοίρα και την εμβιομηχανική συμπεριφορά οσφυαλγικών ασθενών.

**4)** **Στο έτος 2014 ολοκληρώθηκε επίσης, το ΠΕ 4 «Εφ άπαξ μελέτη με στόχο την αξιολόγηση ενός δείγματος Ελλήνων ατόμων με οσφυαλγία».** Από τα ευρήματα του προηγούμενου ΠΕ, αξιοποιήθηκαν τα εγκυρότερα και κλινικά σημαντικότερα, ώστε να αποτελέσουν τη βάση για τη δημιουργία μιας φόρμας αξιολόγησης οσφυαλγικών ασθενών που συμπεριλαμβάνει και συγκεκριμένες ειδικές και ευαίσθητες κλινικές δοκιμασίες. Αφού η φόρμα αυτή ολοκληρώθηκε και μετά από διάφορες πιλοτικές δοκιμές και την κατάλληλη εκπαίδευση στα μέλη της ερευνητικής ομάδας για την εξασφάλιση ομοιογένειας στις μετρήσεις των ασθενών, συλλέχθηκαν δεδομένα ώστε να μετρηθεί και στην πράξη το συγκεκριμένο «εργαλείο» αξιολόγησης. Τελικά, ολοκληρώθηκαν 178 αξιόπιστες αξιολογήσεις, οι οποίες όπως είχε υπολογιστεί, εξασφαλίζουν την απαραίτητη στατιστική ισχύ στην έρευνα.

**5)** **Στο τελευταίο τρίμηνο του 2015, ξεκίνησαν τα ΠΕ 5, ΠΕ 6 και ΠΕ7**

Αναλυτικότερα:

**Το (ΠΕ) 5 «*Συγκριτική μελέτη σύγκρισης με αντίστοιχες βάσεις δεδομένων από το Ηνωμένο Βασίλειο»,*** ολοκληρώθηκεστο τέλος της περιόδου αναφοράς και σε αυτό έλαβε χώρα η συγκριτική μελέτη των ευρημάτων από την Ελληνική επικράτεια (ΠΕ4), με ευρήματα από παρόμοιες μελέτες οι οποίες χωροθετούνται στο Ηνωμένο Βασίλειο. Για τις ανάγκες ολοκλήρωσης του συγκεκριμένου ΠΕ, το μέλος της ΚΕΟ και Επίκουρη Καθηγήτρια του Τμήματος Φυσικοθεραπείας Ευδοκία Μπίλλη, μετέβη στην Αγγλία για να επεξεργαστεί και να συζητήσει από κοινού με τους δύο ερευνητές από την Αγγλία, Καθηγητές Oldham και McCarthy τα συγκριτικά στοιχεία Ελλάδας και Βρετανίας. Τα αποτελέσματα της δουλειάς στο ΠΕ αυτό, ήδη βρίσκονται σε επεξεργασία και τα συμπεράσματα συμβάλλουν στη διαμόρφωση σχετικού άρθρου προς συγγραφή.

**6) Η πρόοδος στο Πακέτο Εργασίας (ΠΕ) 6: «Δημιουργία φόρμας αξιολόγησης προς χρήση για οσφυαλγικούς ασθενείς από όλους τους Έλληνες επαγγελματίες υγείας», που λήγει στις 30-9-2015.**

Χρησιμοποιώντας τα μέχρι τώρα στοιχεία από τα προηγούμενα ΠΕ και με τη συνεκτίμηση των στοιχείων από τον Βρετανικό Πληθυσμό ξεκίνησε η συνολική ανάλυση δεδομένων (ποιοτικής και ποσοτικής) της έρευνάς μας και μαζί με αποτελέσματα συστηματικής ανασκόπησης και μετα-ανάλυσης δεδομένων, θα ολοκληρωθεί η δημιουργία του εργαλείου αυτού και θα παρατεθεί η τελική του φόρμα, έτοιμη προς χρήση.

**7) Στο Πακέτο Εργασίας (ΠΕ) 7: «Δημοσιότητα και προβολή της έρευνας», το οποίο λήγει στις 30-9-2015** έχουν ξεκινήσει οι διαδικασίες προβολής των αποτελεσμάτων της έρευνας στην ιστοσελίδα του προγράμματος. Μια εργασία με δεδομένα από την έρευνα έγινε δεκτή και παρουσιάστηκε στο Παγκόσμιο Συνέδριο Φυσικοθεραπείας. Επίσης, βρίσκεται στο στάδιο της συγγραφής εργασία προς δημοσίευση σε ξένο επιστημονικό περιοδικό.

**044: ΣΥΝΤΟΜΗ ΠΕΡΙΓΡΑΦΗ ΤΩΝ ΠΡΟΓΡΑΜΜΑΤΙΣΜΕΝΩΝ ΕΡΓΑΣΙΩΝ ΓΙΑ ΤΗΝ ΕΠΟΜΕΝΗ ΠΕΡΙΟΔΟ ΑΝΑΦΟΡΑΣ**

Η επόμενη περίοδος αναφοράς είναι και η τελική, μέχρι τις 30-9-2015. Αναφορικά με το Πακέτο Εργασίας (ΠΕ) 6, θα ολοκληρωθεί και χρησιμοποιώντας τα μέχρι τώρα στοιχεία από τα προηγούμενα ΠΕ και με τη συνεκτίμηση των στοιχείων από τον Βρετανικό Πληθυσμό, θα καταλήξει στη δημιουργία μία πλήρους, κατανοητής, προσιτής και κλινικά εύχρηστης και αξιόπιστης φόρμας αξιολόγησης προς χρήση από τους επαγγελματίες υγείας για τους ασθενείς με οσφυαλγία.

Επίσης, θα ολοκληρωθεί και το Πακέτο Εργασίας (ΠΕ) 7, το οποίο ήδη βρίσκεται σε εξέλιξη με την ολοκλήρωση των επιμέρους σταδίων της έρευνας, την παρουσίαση σχετικής εργασίας στο Παγκόσμιο Συνέδριο Φυσικοθεραπείας και την εν εξελίξει συγγραφή ξένης δημοσίευσης. Την περίοδο αυτή θα έχει ολοκληρωθεί και η προβολή των αποτελεσμάτων της έρευνας μέσω σχετικής ιστοσελίδας.